Sklep X Ips 268/2010
Datum: 2010-09-09T02:00:00.000+02:00
ecli: ECLI:SI:VSRS:2010:X.IPS.268.2010
opravilna_stevilka_ii_stopnje: UPRS (zunanji oddelek v Celju) IV U 299/2009
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: sposobnost biti stranka postopka - revizija, vložena v imenu pokojnega revidenta - neobstoječa oseba - nedovoljena revizija

## Jedro

Neobstoječa oseba ne more vložiti tožbe, niti ne kdo drug v njenem imenu. Enako velja tudi za vložitev rednih in izrednih pravnih sredstev. Tudi te ne morejo biti vložene s strani oziroma v imenu neobstoječe osebe. Pomanjkanja procesne predpostavke biti stranka po vložitvi revizije, vložene v imenu mrtvega tožnika, zato ni mogoče odpraviti.

## Izrek

Revizija se zavrže.

## Obrazložitev

1. Zoper pravnomočno sodbo sta uvodoma navedena tožnika po odvetniku vložila revizijo.

2. Revizija ni dovoljena.

3. S pravnomočno sodbo, ki jo revidenta izpodbijata z revizijo, je sodišče prve stopnje na podlagi prvega odstavka 63. člena Zakona o upravnem sporu - ZUS-1 zavrnilo njuno tožbo zoper odločbo Upravne enote Ljutomer, obe z dne 1. 10. 2008, v zvezi z odločbo tožene stranke z dne 7. 8. 2009, s katero je tožena stranka zavrnila njuno pritožbo zoper navedeno odločbo prvostopenjskega upravnega organa. Prvostopenjski upravni organ je z navedeno odločbo med drugim odločil, da revidentoma za tam navedene nepremičnine pripada odškodnina v obliki obveznic Slovenske odškodninske družbe v skupnem znesku 339.792,22 DEM, vsakemu do ene polovice.

4. Po določbi 80. člena Zakona o pravdnem postopku – ZPP (ki se v skladu s prvim odstavkom 22. člena ZUS-1 primerno uporablja za vprašanja postopka, ki niso urejena s tem zakonom) mora sodišče med postopkom ves čas po uradni dolžnosti paziti, ali je tisti, ki nastopa kot stranka, lahko pravdna stranka in ali je pravdno sposoben.

5. Pravna sposobnost in s tem sposobnost biti stranka v sodnem postopku nastane z rojstvom in preneha s smrtjo. Od smrti dalje fizične osebe ni več in zato ne more biti več subjekt procesnih pravic. Neobstoječa oseba ne more vložiti tožbe, niti ne kdo drug v njenem imenu. Enako velja tudi za vložitev rednih in izrednih pravnih sredstev. Tudi ta ne morejo biti vložena s strani oziroma v imenu neobstoječe osebe. Pomanjkanja procesne predpostavke biti stranka po vložitvi revizije, vložene v imenu mrtvega tožnika, zato ni mogoče odpraviti.

6. V obravnavani zadevi je bila tožba vložena v imenu A. A. in B. B., ki sta po navedbah v tožbi umrla že pred njeno vložitvijo, zaradi česar bi moralo po presoji Vrhovnega sodišča sodišče prve stopnje zavreči tožbo zaradi pomanjkanja procesne predpostavke biti stranka v postopku. Čeprav tega ni storilo, to ne vpliva na odločitev Vrhovnega sodišča o obravnavani reviziji. Revizija je namreč vložena v imenu istih oseb, ki sta umrli že pred njeno vložitvijo.

7. Ker sta torej revizijo vložili osebi, ki nimata sposobnosti biti stranka v postopku, te procesne pomanjkljivosti, na katero sodišče po uradni dolžnosti pazi ves čas postopka, pa ni mogoče odpraviti, je Vrhovno sodišče revizijo kot nedovoljeno zavrglo na podlagi 89. člena ZUS-1.